
Opgave om tekster til nettet
Om netkommunikation

For netkommunikation gælder andre regler end for almindelig kommunikation på papir. En tekst fra nettet skal være kort, koncis og scanbar. Det skal den fordi netbrugeren ikke læser tekster på nettet på samme måde som papirtekster. Derfor skal der ske:

· Opdeling af teksten i flere lag

· Hård opdeling af tekst i selvstændige afsnit: chunking, labelling og frontloading.
· Forkortelse af teksten

· Overvejelser om forskellige læser-typer

I skal omforme jeres nyhedsartikler til tekster, der kan indgå i en netavis, som I skal lave i kommunikation/IT. 

Lav jeres tekst om til en nettekst 

Så I skal gøre følgende:

1. Chunking: Del jeres tekst op i korte, logiske og afgrænsede afsnit. 
a. Der må kun være én pointe pr. afsnit. 
b. Max. 5 linjers brødtekst i et afsnit.

2. Labelling: Giv samtlige afsnit en underoverskrift. Frontloading: Sørg for at det vigtigste ord i underoverskriften står først.
3. Afsnittene skal kunne læses i vilkårlig rækkefølge, så I skal ind og sørge for, at forbindelser mellem dem fjernes. 

4. Brug punktopstillinger, hvis I har afsnit med mange fakta. Men man må aldrig have mere en 5-7 punkter. Og der skal naturligvis være mindst to punkter, før der er tale om en punktopstilling.
5. Teksten må kun fylde det halve af papirteksten. Så gå formuleringer og ordvalg igennem og fjern alt overflødigt på ordniveau. Omformuler evt. teksten, så den bliver mere klar. Fjern også overflødige informationer på indholdsniveauet. Hold jer til need to know + evt. nice to know.
6. Overvej i forhold til læseren, om I er det rigtige sted på abstraktionsstigen.
7. Sørg for, at jeres artikel lever op til nyhedstrekantens disponering.

Hvis I har lavet en faktaboks til artiklen i første omgang skal I bruge den, så den supplerer artiklen på netsiden. De, der ikke har lavet faktabokse, skal lave én nu. Lav teksten i boksen efter samme principper som ovenfor. 

Opdeling af teksten i lag

Teksten skal også opdeles i to lag.

Til netavisens forside skal I lave en såkaldt teaser. Teaseren er et blikfang for netavisens brugere. Det bruges ofte i netavisernes mail-nyhedsbreve, hvor man får et kort overblik over historierne. Tjek et par af netaviserne fx www.eb.dk eller www.politiken.dk  for at se, hvordan de konkret udformer dem.
Så teaseren består af følgende:

1. Nyhedens overskrift

2. Et resume af hele nyheden på max. 3 linjer. 

3. Et billede (hvis I ikke havde noget i første omgang, så skal I have fundet det nu)
Evt. links

1. Overvej om der er relevante links forbundet med jeres artikel, som I kan henvise læseren videre til. 

Netteksterne skal være klar til brug på torsdag, hvor efter kommunikation/IT overtager den videre proces. I får denne time til at starte processen og den næste time til at gøre arbejdet færdigt. 

Supplerende opgave i dansk

I dansk skal I aflevere en rapport på ca. to sider, hvor I besvarer spørgsmålet: hvad er en god tekst til nettet?

Det skal naturligvis underbygges med en redegørelse for de konkrete forandringer, som I har foretaget i jeres tekst for at gøre den klar til netavisen. Den skal afleveres efter timen på onsdag.

I kan få inspiration til rapporten ved at læse side 9-26 i bogen ”at skrive til nettet”. 
Rigtig god fornøjelse (
Michael

